Fórum Filipopolu

**Fórum Filipopolu** (), známe aj ako **Fórum antického Filipopolu** (), prípadne len **Fórum** (), **Agora** (), alebo **Komplex fóra** () sú ruiny antickej agory, ktoré sa nachádzajú v centrálnej časti mesta Plovdiv v Plovdivskej oblasti v južnom Bulharsku. Kultúrna pamiatka národného významu. Ide o najväčší komplex antického fóra na území Bulharska.

## Lokalita
Agora antického mesta Filipopolis leží v centrálnej časti dnešného mesta Plovdiv na námestí „Centralen“ (, doslova *Centrálne námestie*) Exponované časti sa rozprestierajú okolo dnešnej budovy plovdivskej centrálnej pošty.

## Dejiny
Fórum Filipopolu bolo postavené prevažne v priebehu 1. storočia, posledné fázy výstavby však siahali až do obdobia 2. storočia.

Prvé fázy výstavby siahajú do prelomu tisícročí ešte v predrímskom období počas panovania tráckeho kráľa Remetalka a rímskeho cisára Augusta. V tomto čase fórum ešte slúžilo len obchodným účelom. K prvej prestavbe došlo v polovici 1. storočia, kedy boli vybudované aj prvé administratívne budovy a fórum sa stalo nielen obchodným, ale aj administratívnym a náboženským centrom mesta. K ďalším prestavbám došlo začiatkom 2. storočia počas panovania cisárov Trajána a Hadriána. Posledné prestavby fóra sa uskutočnili niekedy v druhej polovici 3. storočia. Fórum prestalo plniť svoju funkciu približne v polovici 5. storočia. 

### Novodobé dejiny
Prvé vykopávky a prieskumy plovdivského rímskeho fóra sa uskutočnili v roku 1971 pod vedením architekta Mateja Mateeva a bývalého riaditeľa plovdivského archeologického múzea, Christa Džambova. Ďalšie výskumy sa uskutočnili v priebehu 80. rokov 20. storočia a najväčšie vykopávky následne v rokoch 19901991. V roku 1995 získal celý komplex antického rímskeho fóra štatút kultúrnej pamiatky národného významu. V rokoch 2012 a 2014 prebehli výskumy západnej časti komplexu fóra. 
thumb|left|severná časť fóra pri pohľade z juhu

## Etapy výstavby filipopolskej agory
### I. etapa
Prvá stavebná fáza predstavovala začiatok výstavby komplexu a išlo o vybudovanie základnej schémy mestského námestia.

### II. etapa
Počas druhej fázy boli postavené budovy obchodov, ambulatio a samotná dláždená časť námestia. Areál komplexu námestia bol ohradený krepidómou so stĺporadím v dórskom štýle. Boli vybudované kanály na odvádzanie dažďovej vody. Na východnej, južnej a západnej strane boli vybudované propyleje tvorené štyrmi stĺpmi postavenými v iónskom štýle.

### III. etapa
V rámci tretej stavebnej etapy bola vymenená reliéfová výzdoba areálu. Ohradenie areálu bolo obložené mramorom.

### IV. etapa
V priebehu štvrtej stavebnej fázy bol nanovo vybudovaný stylobát krepidómy, ktorý bol zhotovený zo syenitových blokov. Vo vrchnej časti stylobátu bola vybudovaná mramorová arkáda, tvorená stĺpmi postavenými v rímsko-korintskom slohu.

Zo štvrtej stavebnej fázy sa do súčasnosti zachovalo najviac prvkov.

## Charakteristika
Fórum (Agora) vo Filipopole bolo obchodným, administratívnym a náboženským centrom starovekého mesta. Konali sa tam stretnutia, debaty, oslavy sviatkov, ako aj významné štátne udalosti. Rozloha námestia dosahovala 11 hektárov. Pôdorys námestia bol obdĺžnikového (takmer štvorcového) tvaru a jeho rozmery boli 143 metrov po ose sever-juh a 136 metrov po ose západ-východ. Celé námestie bolo vydláždené mramorovými doskami. Vnútorná plocha námestia dosahovala rozmerov 120 x 100 metrov, po rozšírení krepidómy sa zmenšila na 113 x 99,8 metra.

### Krepidóma
Námestie bolo ohradené krepidómou s arkádovou kolonádou tvorenou stĺporadím. Ulica, ktorá prechádzala kolonádou, bola zastrešená. Pri vnútornej strane krepidómy sa nachádzali odvodňovacie kanály vybudované z pieskovcových, alebo syenitových blokov.

### Severná administratívna časť komplexu
V severnej časti fóra bol vybudovaný komplex verejných budov, ktorý dominoval zvyšku budov na námestí. Tieto budovy boli vybudované po ose západ-východ. Boli určené predovšetkým pre potreby mestskej správy. V tejto časti sa nachádzali napríklad budova pokladnice, komplex odeonu v severovýchodnom rohu fóra a západne od odeonu sa nachádzajúca budova filipopolskej knižnice. Ďalšou budovou v tejto časti komplexu bol chrám postavený počas obdobia panovania cisára Vespaziána v rokoch 6979, ktorý bol zasvätený kultu imperátora.

### Obchodné časti komplexu
V južnej, východnej a západnej časti fóra sa pri krepidóme nachádzali v rade postavené budovy obchodov. Na východnej a západnej strane komplexu fóra rad tvorilo 24 budov, na južnej strane komplexu to bolo 22 budov. Budovy obchodov boli všetky rovnakého pôdorysu a rovnakých rozmerov, ktoré dosahovali 5,56 x 5,92 metra. Medzi budovami obchodov a otvorenou plochou námestia sa nachádzalo ambulatio (krytý portikus) o šírke 11 metrov. Obchody boli dostupné len z ambulatia zo strany námestia, neboli teda dostupné z ulice, ktorá sa nachádzala medzi obchodmi a krepidómou. 

### Vchody do areálu a ulice
Do areálu viedli celkovo tri vchody (propyleje) umiestnené axiálne na východnej, južnej a západnej strane fóra a umožňovali prístup do ulíc umiestnených po stranách krepidómy. Hlavný vchod sa nachádzal na severnej strane komplexu.  
thumb|left|schéma kolonády, ktorá obkolesovala areál fóra Každú z propyleí tvorili podstavec z pieskovcového bloku s rozmermi 3,55 x 11,88 metra, ktorý dosahoval výšky 1,2 metra nad úroveň ulice. Na podstavci sa nachádzali štyri mohutné stĺpy s priemerom 90 centimetrov.

Okrem troch propylejí sa v severovýchodnom ako aj v juhovýchodnom rohu komplexu nachádzali menšie bočné vchody. Je pravdepodobné, že menší vchod sa nachádzal aj v nepreskúmanej časti západnej strany fóra. 

Pred východným vstupom do areálu sa križovali hlavné ulice mesta *cardo maximus* a *decumanus maximus*. Ulice v areáli dosahovali šírky od 4,7 dp 8 metrov, pričom najčastejšia šírka ulice bola 5,8 metra.

### Okrasné prvky
Ako okrasné prvky námestia predstavovalo väčšie množstvo oltárov antických božstiev, sôch významných osobností, fontán a umelých vodných korýt.

## Najvýznamnejšie stavby fóra
### Antický odeon

Komplex buleutérionu a neskôr odeonu v severovýchodnom rohu fóra.

### Antická knižnica

Budova mestskej knižnice antického Filipopolu v severnej časti fóra.

### Budova pokladnice

Budova pokladnice v severnej časti fóra.

### Rezidencia

Veľká verejná budova vo východnej časti fóra.

## Nálezy
Na severnej strane komplexu sa našli nápisy na kamenných doskách súvisiace s náboženským a administratívnym životom mesta, ako aj časť nápisu oznamujúceho gladiátorské zápasy. V areáli boli objavené podstavce pre sochy, exedratribúna pre prejavy, ako aj zvyšky oltára s zasväcovacím nápisom bohyniam Démétér a Persefoné.

## Štatút a dôvod pamiatkovej ochrany
Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č. 6 z roku 1995, pričom ako dôvod ochrany bola stanovené archeologická hodnota komplexu. Názov stavby ako je uvedený na zozname kultúrnych pamiatok národného významu je *Forumen kompleks* (, doslova *Komplex fóra*).

## Galéria

AncientForum-Plovdiv008.jpg|celkový pohľad na severnú časť komplexu z juhozápadu
AncientForum-Plovdiv002 - south eastern part.jpg|celkový pohľad na juhovýchodnú časť komplexu
AncientForum-Plovdiv004.jpg|celkový pohľad na západnú časť komplexu zo severozápadu
AncientForum-Plovdiv005.jpg|celkový pohľad na západnú časť komplexu z juhozápadu
AncientForum-Plovdiv006.jpg|celkový pohľad na východnú časť komplexu
AncientForum-Plovdiv016.jpg|zo severnej časti komplexu
AncientForum-Plovdiv014.jpg|zo severnej časti komplexu
AncientForum-Plovdiv009.jpg|zo severnej časti komplexu
AncientForum-Plovdiv010.jpg|zo severnej časti komplexu
AncientForum-Plovdiv003.jpg|zo západnej časti komplexu
AncientForum-Plovdiv015.jpg|detail časti stĺpu
AncientForum-Plovdiv012.jpg|detail z fasády jednej z budov
AncientForum-Plovdiv013.jpg|detail z podstavca sochy 
AncientForum-Plovdiv011.jpg|fragment kamennej dosky s nápisom
Plan of Plovdiv Forum.png|schéma pôdorysu plovdivského rímskeho fóra okolo súčasnej budovy pošty


## Referencie

## Iné projekty

Kategória:Stavby v Plovdive
Kategória:Kultúrne pamiatky v Bulharsku
Kategória:Archeologické lokality v Bulharsku
Kategória:Architektúra v 1. storočí
Kategória:Stavby v starovekom Ríme
Kategória:Philippopolis (Trácia)